Cum a fugit Miodrag Belodedici din România. Familia lui a trecut printr-un tub de 200 de metri
- Maria Pană
- 3 martie 2024, 16:27
Miodrag Belodedici a fost unul dintre cei mai apreciați jucători de fotbal români în timpul comunismului. Doar că regimul nu l-a încântat deloc așa că a decis să plece peste hotare cu toate riscurile de la acea vreme.
Miodrag Belodedici a decis să plece din România în 1988, fără să știe că un an mai târziu lucrurile aveau să se schimbe. Motivul plecării lui era acela că nu își vedea viitorul în România. "După ce vedeam, toţi jucătorii se retrăgeau când apărea unul mai tânar, mai bun şi după aceea plecau la Steaua Mizil.
Nu puteai să îţi cumperi o maşină, un apartament. Iarna, în '88, m-am hotărât să plec la Steaua Roşie Belgrad. Ştiam ce e acolo. Înainte să plec acasă, am cerut paşaportul, că nu aveam paşapoartele la noi. Le-am spus (n.r. celor de la Steaua) că vreau să mă duc în vacanţă cu mama, în Iugoslavia.
Că avem un verişor care o să se însoare", a spus fotbalistul la un post de televiziune. Tică Danilescu, cel care era președintele secției fotbal de la Steaua spună că lucrurile s-au complicat după plecarea fotbalistului.
Belodedici a plecat legal, familia lui prin grădina
"Belodedici avea pașaport, dar, fiind militar, locotenent la vremea respectivă lui i s-a făcut un raport, pe care l-am semnat eu, deasupra mea, Gavrilă și Ilie Ceaușescu și, de sus, l-au aprobat.
Eu nu aveam nicio vină, au scris toți, de acord, de acord, de acord! Și, până la urmă, i-au dat drumul. A plecat și el a fost chitit să nu se mai întoarcă. Apoi, prin curte, prin grădină, sora lui, prietenii au trecut printr-un tub, s-au dus în țara cealaltă, acolo unde era unchiul lui... Și familia prin grădină, a trecut grădina și s-a dus în țara vecină.
Președintele secției de fotbal trimis la Scornicești, drept pedeapsă
Asta a fost problema lui. Și problema mea că, automat, pe mine m-au trimis la Scornicești. M-au luat de la secția de fotbal, m-au dat deoparte, m-au pus la dispoziția clubului, după am ajuns la Scornicești.
Și am stat la Scornicești, noroc că a venit Revoluția. Exact un an", a declarat Tică Danilescu. Potrivit informațiilor din spațiul public, tubul prin care au trecut cei din familia fotbalistului avea 200 de metri. Asta pentru că familia Belodedici stătea foarte aproape de graniță.